KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Aġenda ta' Simplifikazzjoni għall-QFM 2014-2020 /* COM/2012/042 final */





KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Aġenda ta' Simplifikazzjoni għall-QFM 2014-2020 1. Introduzzjoni Fid-29 ta' Ġunju 2011, il-Kummissjoni Ewropea ppreżentat il-viżjoni tagħha tal-finanzi tal-UE għall-qafas finanzjarju multiannwali (QFM) li jmiss tal-2014-2020[1], b'indikazzjoni tal-objettivi tal-politika u l-mezzi sabiex jiġu ffinanzjati. Sa tmiem is-sena l-oħra, il-Kummissjoni ressqet 57 proposta leġiżlattiva speċifika, li jistabbilixxu kif, fil-prattika, il-flus tal-UE jkunu diretti biex jindirizzaw il-problemi taċ-ċittadini tagħha kif identifikati fl-Istrateġija Ewropa 2020[2], li tiffoka fuq l-istimular tat-tkabbir u l-ħolqien tal-impjiegi fl-Ewropa. Fil-kuntest tal-isfida leġiżlattiva biex tiġġedded u tittejjeb il-prestazzjoni tal-programmi tal-infiq tal-UE, li jkopru b'mod trasversali l-politiki Ewropej kollha u x-xogħol tal-istituzzjonijiet Ewropej kollha u l-Istati Membri, il-Kummissjoni fittxet li tħaffef l-aċċess għall-finanzjament tal-UE għaċ-ċittadini u n-negozji tagħha. Fl-istess ħin il-Kummissjoni trid tiżgura li l-flus tal-UE jintefqu skont il-prinċipju tal-ġestjoni finanzjarja soda, li jfisser li proċeduri u mekkaniżmi finanzjarji proporzjonali jridu jkunu fis-seħħ. Fil-Komunikazzjoni tagħha dwar l-QFM 2014-2020, il-Kummissjoni ħatfet l-opportunità u ddeċidiet li tniedi aġenda ta' simplifikazzjoni ambizzjuża tal-QFM futur kollu, fejn tieħu kont tal-isforzi kollha tagħha, u tibda bir-Regolament Finanzjarju, u kkumplimentata bil-57 att leġiżlattiv propost fil-Komunikazzjoni preżenti. Din il-Komunikazzjoni tibni fuq konsultazzjonijiet pubbliċi[3], u ssegwi fuq is-sejħiet tal-Istati Membri u l-istituzzjonijiet Ewropej[4] sabiex jitnaqqas il-piż amministrattiv fuq il-benefiċjarji u atturi li jipparteċipaw fil-proċess tan-nefqa u jitħaffef it-twassil tal-appoġġ finanzjarju tal-Unjoni. 2. Il-proċess ta’ simplifikazzjoni L-UE għandha r-responsabbiltà, permezz ta' kontrolli robusti u effettivi għall-kejl tal-prestazzjoni, mhux biss biex tiżgura li l-fondi jintefqu tajjeb iżda wkoll biex tieħu miżuri biex tirrispondi għall-ħtieġa li jiġu ssimplifikati l-programmi tal-infiq tagħha sabiex tnaqqas il-piż u l-kostijiet amministrattivi għall-benefiċjarji tal-fondi u għall-atturi kollha involuti, skont l-aġenda tar-Regolamentazzjoni Intelliġenti tal-Kummissjoni[5]. Waqt li sar progress bil-programmi kurrenti[6], il-Kummissjoni pproponiet simplifikazzjoni aktar ambizzjuża għall-futur. Prerekwiżiti għal simplifikazzjoni jinkludu l-kjarezza tal-objettivi u l-istrumenti, il-konsistenza tar-regoli u ċ-ċertezza legali, il-proċeduri u l-proċessi amministrattivi ħfief u veloċi - mill-applikazzjoni, sal-implimentazzjoni u r-rappurtar u l-awditjar. Biex jinkiseb dan, il-Kummissjoni pproponiet għall-QFM li jmiss ir-razzjonalizzazzjoni tal-programmi u l-użu ta' mekkaniżmi u proċeduri tal-implimentazzjoni ssimplifikati. L-esperjenza wriet li l-bidliet frekwenti tar-regoli jistgħu wkoll inaqqsu ċ-ċertezza legali għall-benefiċjarji u joħolqu instabilità għal amministrazzjonijiet nazzjonali u reġjonali. It-tagħlim u l-aġġustament jeħtieġ ħin u riżorsi. Għalhekk ħafna partijiet interessati li talbu għal simplifikazzjoni indikaw ukoll li reviżjoni radikali tal-qafas leġiżlattiv tista' żżid il-kumplessità tal-ġestjoni. Fid-dawl tal-għan li tiġi żgurata tranżizzjoni bla intoppi minn perjodu ta' programmar għal ta' warajh, il-proposti tal-Kummissjoni jiffukaw fuq oqsma fejn jista' jkun hemm simplifikazzjoni prattika. Madankollu, is-simplifikazzjoni hija fl-aħħar mill-aħħar responsabbiltà kondiviża bejn l-istituzzjonijiet tal-UE u l-Istati Membri, li jfisser li huma meħtieġa sforzi kombinati fil-proċess leġiżlattiv kollu kemm għar-regoli ġenerali tar-Regolament Finanzjarju kif ukoll għar-regoli speċifiċi għas-settur. L-isforzi għas-simplifikazzjoni fil-livell tal-UE mhux ser ikunu kompletament effettivi, sakemm dawn ma jkunux akkumpanjati minn sforzi paralleli fuq livell nazzjonali u sottonazzjonali, partikolarment għal oqsma ta' politika koperti minn ġestjoni kondiviża, li jirrappreżentaw l-ikbar sehem tal-baġit tal-UE. Il-proċess ta' simplifikazzjoni ma jintemmx mal-adozzjoni tal-leġiżlazzjoni. Il-Kummissjoni se ssegwi l-implimentazzjoni tal-atti finali sabiex tissorvelja kif ir-regoli ssimplifikati se jiffunzjonaw fil-prattika u tivvaluta u tikkwantifika, jekk ikun possibbli, l-effetti fuq il-post, u biex jekk ikun hemm bżonn, tipproponi modifika tar-regoli miftiehma tal-UE. L-aġenda tas-simplifikazzjoni hija bbażata fuq żewġ pilastri: – Ir-Regolament Finanzjarju Ir-Regolament Finanzjarju fih regoli finanzjarji u prinċipji komuni applikabbli għas-setturi kollha. Bħala l-ewwel pilastru ta’ simplifikazzjoni, f'Mejju tal-2010[7], il-Kummissjoni nediet proċess ta’ reviżjoni tar-Regolament Finanzjarju. Dik il-proposta (l-elementi ewlenin huma ppreżentati fl-Anness) stabbiliet qafas ġenerali ċar ta' implimentazzjoni li jkopri l-manjieri kollha tal-ġestjoni (inklużi qafas komuni għall-ġestjoni kondiviża), u ħolqot regoli apposta għal strumenti u premjijiet finanzjarji innovattivi. Fil-qasam tas-sussidji direttament ġestiti mill-Kummissjoni, il-proposta speċifikament tippromwovi l-użu ta’ metodi ssimplifikati biex jiġu kkalkulati l-kostijiet (bħal somom f'salt, rati fissi u skali standard ta' kostijiet tal-unità) skont il-profil tal-popolazzjoni tal-benefiċjarji u tal-azzjonijiet ikkonċernati; tiffaċilita l-aċċettazzjoni tal-kostijiet iddikjarati skont il-'prattika normali tal-kontabilità tal-benefiċjarju' u tintroduċi proċeduri eħfef għal għotjiet żgħar. Hu mill-aktar importanti li jkomplu n-negozjati u jintlaħaq ftehim bejn il-Parlament Ewropew u l-Kunsill mill-aktar fis possibbli, fid-dawl tar-rwol ċentrali tar-Regolament Finanzjarju, li jservi bħala referenza għal leġiżlazzjoni oħra speċifika għas-setturi. – Proposti leġiżlattivi speċifiċi għas-setturi Il-proposti leġiżlattivi tal-Kummissjoni speċifiċi għas-settur għal wara l-2013 jiżviluppaw u jlestu l-eżerċizzju ta' simplifikazzjoni bi programmi ta' nfiq u strumenti razzjonalizzati għall-oqsma kollha tal-politika tal-UE. Dawn il-proposti jsaħħu l-armonizzazzjoni tar-regoli tal-finanzjament, itejbu l-leġibilità u t-trasparenza tar-regoli sabiex tiżdied iċ-ċertezza legali u tiġi introdotta sensiela ta' miżuri ta' simplifikazzjoni speċifiċi u prattiċi, inkluż miżuri ta' kontroll aktar propozjonati adattati għall-ambjent tar-riskju u mmirati biex jipprovdu assigurazzjoni raġonevoli b'kost raġonevoli. Is-simplifikazzjoni tista' tieħu bosta għamliet: tnaqqis fid-diversità ta’ regoli madwar strumenti differenti, miżuri li jissimplifikaw il-valutazzjoni tar-rendiment, il-possibbiltà li jingħażlu l-arranġamenti li huma adattati għal ċirkostanzi partikolari, rekwiżiti aktar proporzjonati għall-kontroll u r-rappurtar, u użu mifrux tal-għodod tal-e-Governance. Fit-tfassil tal-proposti tagħha, il-Kummissjoni għamlet ħilitha biex tnaqqas il-piż amministrattiv u tiffaċilita l-aċċess għall-fondi miċ-ċittadini u n-negozji tal-UE, speċjalment l-SMEs, minħabba li dan se jikkontribwixxi speċifikament għat-tkabbir u l-impjiegi. Il-proposti tal-Kummissjoni jinkludu wkoll miżuri għal amministrazzjoni aktar moderna, flessibbli u effiċjenti, li għandhom iħallu effett fuq it-titjib tal-prestazzjoni tal-programmi u jagħmluhom aktar attraenti. Għalhekk xi proposti jnaqqsu l-piż amministrattiv tal-benefiċjarji, u oħrajn jistgħu jillimitaw il-kostijiet li jitħallsu mill-amministrazzjoni fil-livell tal-UE, dak nazzjonali u dak reġjonali. Lil hinn minn hekk, is-simplifikazzjoni tista' sservi wkoll biex tiżdied it-trasparenza u r-responsabbiltà u tikkontribwixxi għal assigurazzjoni miżjuda billi tnaqqas l-iżbalji. Il-Kummissjoni pproduċiet ir-riżultati fir-rigward tas-sejħiet għal simplifikazzjoni li saru mill-utenti ta' programmi tal-UE, l-Istati Membri u l-Istituzzjonijiet tal-UE bil-preżentazzjoni ta' miżuri ta' simplifikazzjoni fil-proposti ġenerali tal-QFM u l-bażijiet legali relatati speċifiċi għas-setturi. Matul il-proċess leġiżlattiv u l-implimentazzjoni sussegwenti tal-programmi kkonċernati, il-Kummissjoni ser tkun partikolarment attenta biex tiżgura li l-miżuri ta’ simplifikazzjoni jibqgħu prijorità sabiex il-benefiċċji ta’ simplifikazzjoni fl-aħħar mill-aħħar imorru għand il-benefiċjarji. Huwa importanti wkoll li jiġi vvalutat u fejn ikun possibbli kkwantifikat l-impatt ta’ dawn il-miżuri ta' simplifikazzjoni ladarba jkunu ttieħdu fuq il-post. 3. Razzjonalizzazzjoni tal-programmi Il-politiki u l-programmi ta' nfiq tal-Unjoni Ewropea żviluppaw progressivament matul is-snin b'konformità mal-evoluzzjoni progressiva tar-responsabbiltajiet tal-Unjoni riflessi fil-bosta reviżjonijiet tat-Trattat. Fit-tfassil tal-programmi, l-enfasi fil-passat kienet li jingħataw risposti għal imperattivi politiċi ġodda. Dan wassal għal għall-istruttura leġiżlattiva preżenti pjuttost imraqqa', ikkaratterizzata minn diversi programmi, strumenti u proċeduri b'ħafna kumplikazzjonijiet u xi kultant b'differenzi bejn il-programmi. Il-qafas finanzjarju l-ġdid huwa opportunità unika sabiex ikunu rrazzjonalizzati l-programmi tal-UE li jirċievu appoġġ finanzjarju mill-baġit. Il-miżuri ta' razzjonalizzazzjoni msemmija hawn taħt għandhom jiffaċilitaw il-preżentazzjoni u l-ipproċessar ta’ applikazzjonijiet għal assistenza finanzjarja u jnaqqsu l-piż amministrattiv tal-applikanti u l-benefiċjarji. 3.1. It-tnaqqis tal-għadd ta’ programmi Biex jiġi ttrattat dan l-approċċ frammentat u sabiex wieħed jimxi fid-direzzjoni ta' programmi aktar integrati, il-Kummissjoni pproponiet li tissimplifika l-istruttura tal-mekkaniżmi tal-fondi tal-UE f'diversi oqsma ta' politika billi sistematikament tirrevedi l-ħtieġa għall-programmi separati. Dan wassal biex l-għadd ta' programmi finanzjarji tal-UE proposti jonqos bi 22. Il-fatt li l-programmi u s-sottoprogrammi li bħalissa huma separati jinġabru flimkien f'pakketti koerenti, għandu jwassal għal aktar effiċjenza u simplifikazzjoni, kemm għall-benefiċjarji tal-finanzjament tal-UE kif ukoll għall-amministrazzjonijiet ikkonċernati. Dan se jippermetti ffukar aktar qawwi fuq attivitajiet aktar ikkonċentrati u jsaħħaħ is-sinerġiji bejn il-programmi varji. It-tnaqqis fin-numru ta' programmi u strumenti għandu jiffaċilita wkoll is-simplifikazzjoni tal-metodi u l-proċeduri implimentattivi u jtejjeb il-fehim tar-regoli, u għalhekk jiġi ffaċilitat l-aċċess għal programmi u titħaffef l-implimentazzjoni tagħhom għall-benefiċċju taċ-ċittadini u n-negozji. Dan l-approċċ ġie propost mill-Kummissjoni fl-oqsma li ġejjin: ir-riċerka u l-innovazzjoni, is-sajd u l-affarijiet marittimi, il-ġustizzja u d-drittijiet fundamentali, l-intern, l-edukazzjoni u l-kultura, ix-xogħol u l-affarijiet soċjali, id-dwana u t-tassazzjoni u l-protezzjoni ċivili. 3.2. It-tisħiħ tal-koerenza u ċ-ċarezza tar-regoli Il-kumplessità tal-programmi ġiet aggravata bit-tendenza li jiġu pprovduti dispożizzjonijiet speċjali biex jakkumpanjaw strumenti differenti. Bħala konsegwenza, l-atti leġiżlattivi u s-sistemi ta' ġestjoni u kontroll qed isiru dejjem aktar ikkumplikati, u qed joħolqu inċertezza għall-applikanti u aktar dewmien fil-proċessi tal-adozzjoni u l-implimentazzjoni. Sabiex tinqaleb din it-tendenza, hu meħtieġ li wieħed jirritorna għal sett komuni ta' prinċipji bażiċi minflok approċċ "imfassal bil-qies" għal kull settur. Il-proposti tal-Kummissjoni juru li dan jista' jsir mingħajr ebda impatt negattiv fuq l-objettivi tal-politika. Pereżempju, b'konformità mal-Istrateġija tal-Kummissjoni ta' Kontra l-Frodi, il-Kummissjoni pproponiet dispożizzjonijiet uniformi ta' kontra l-frodi fil-programmi kollha tal-infiq. – Ir-Regolament Finanzjarju Il-prinċipji u r-regoli komuni huma stabbiliti fir-Regolament Finanzjarju, kif previst fl-Artikolu 322 tat-Trattat. Ir-Regolament Finanzjarju jkopri l-proċess kollu mill-ippjanar u l-ġestjoni tal-baġit sal-implimentazzjoni u l-kontroll tiegħu. L-iżgurar tal-konsistenza tar-regoli speċifiċi għas-settur mal-qafas ġenerali tar-Regolament Finanzjarju fih innifsu huwa forma importanti ta' simplifikazzjoni. Biex issawwar din il-koerenza il-Kummissjoni pproponiet fl-istrumenti speċifiċi għas-settur tagħha: · Fil-biċċa l-kbira tal-każijiet, referenza sempliċi għar-regoli orizzontali tar-Regolament Finanzjarju, biex tevita r-ripetizzjoni li tista' timmina l-għan tal-armonizzazzjoni; · Il-limitazzjoni ta' regoli speċjali għal dak li hu assolutament essenzjali, flimkien ma' ġustifikazzjoni xierqa ta' kull proposta għal regola differenti (fejn meħtieġ), kif mitlub mir-Regolament Finanzjarju. Li wieħed jaderixxi ma' dawn ir-regoli u l-proċeduri komuni dwar kwistjonijiet bħall-kundizzjonijiet tal-eliġibilità, ir-rappurtaġġ, il-monitoraġġ u l-kontroll, l-iskandenzi u l-arranġamenti tal-awditjar fil-programmi tal-iffinanzjar se jiffaċilita l-aċċess għall-finanzjament u jikkontribwixxi sabiex jitnaqqas il-piż amministrattiv billi jiġi mminimizzat il-ħin li l-benefiċjarji potenzjali jqattgħu biex jiffamiljarizzaw ruħhom mar-rekwiżiti tal-applikazzjoni, u għalhekk jikkontribwixxi biex jitħaffef iż-żmien biex tingħata l-għotja u l-ħin biex isir il-ħlas. – Strumenti differenti jinġiebu taħt struttura unika Fejn mhuwiex fattibbli li wieħed juża biss ir-regoli orizzontali tar-Regolament Finanzjarju, pereżempju minħabba tipi differenti ta' benefiċjarji u metodi ta' twettiq, għandhom jiġu stabbiliti dispożizzjonijiet f'qafas ta' leġiżlazzjoni għal regoli kumplimentari komuni li jkopru diversi strumenti u programmi ta' finanzjament. Dan ser jiżgura iktar koerenza u koordinazzjoni transsettorjali kif ukoll sinerġiji potenzjali. Filwaqt li segwiet dan l-approċċ, il-Kummissjoni pproponiet: · Li tiġbor flimkien it-tliet sorsi ewlenin tal-finanzjament għar-riċerka u l-innovazzjoni u l-iżvilupp teknoloġiku (is-Seba’(7) Programm Qafas kurrenti, il-parti tal-innovazzjoni tal-programm preżenti tal-Kompetittività u l-Innovazzjoni u l-Istitut Ewropew tal-Innovazzjoni u t-Teknoloġija (EIT)) f’Qafas Strateġiku Komuni uniku għar-Riċerka u l-Innovazzjoni fil- Programm Qafas Horizon 2020, li għalih se japplikaw regoli komuni għall-parteċipazzjoni u t-tixrid. · Li tiġi stabbilita l-Faċilità Nikkollegaw l-Ewropa (FNE), strument uniku għal investiment ta' infrastruttura ta' prijorità għall-UE li japplika sett uniku ta' regoli għal finanzjament ta' proġetti madwar in-netwerks tat-trasport, l-enerġija u t-telekomunikazzjoni. · Li jiġu stabbiliti regoli komuni li jkopru l-approċċ lejn ipprogrammar u koordinazzjoni strateġiċi (inkluż il-Qafas Strateġiku Komuni QSK), regoli tal-eliġibilità, twaqqif ta’strumenti finanzjarji, żvilupp lokali mmexxi mill-komunità u diversi oqsma oħra għall-Fond Ewropew għall-Iżvilupp Reġjonali (FEŻR), il-Fond Soċjali Ewropew (FSE), il-Fond ta' Koeżjoni, il-Fond Agrikolu Ewropew għall-Iżvilupp Rurali (FAEŻR) u l-Fond Ewropew futur tal-Affarijiet Marittimi u tas-Sajd (FEAM). · Biex jiġi stabbilit strument komuni għall-Fond għall-Ażil u l-Migrazzjoni u l-komponenti kollha tal-Fond għas-Sigurtà Interna, li jistabbilixxi l-prinċipji tal-assistenza, l-ipprogrammar u l-mekkaniżmu tar-rappurtaġġ, ir-regoli dwar il-ġestjoni u l-kontroll finanzjarju u d-dispożizzjonijiet tal-monitoraġġ u tal-evalwazzjoni applikabbli għaż-żewġ Fondi. · Li tipprovdi għal strument orizzontali li jistabbilixxi regoli u proċeduri komuni applikabbli għall-istrumenti tal-Unjoni għal għajnuna esterna. Taħt dawn il-proposti, il-partijiet interessati u l-benefiċjarji tal-appoġġ tal-UE huma offruti sett konsistenti ta' programmi kumplimentari li jippermettu "l-ispeċjalizzazzjoni intelliġenti", minflok ma jiffaċċjaw ruxxmata skemi li parzjalment jirkbu fuq xulxin u b'regoli differenti. L-armonizzazzjoni akbar tar-regoli tal-eliġibbiltà u mekkaniżmi ta' koordinazzjoni se tkun pass importanti lejn twettiq aktar integrat tal-politiki tal-UE fuq il-post. – Mainstreaming Il-mainstreaming tal-prijoritajiet (bħall-effiċjenza tar-riżorsi, il-bidla fil-klima, l-ambjent u li tiġi pprovduta s-sigurtà tal-enerġija u l-effiċjenza fl-użu tal-enerġija, u l-SMEs) fi programmi differenti huwa approċċ effettiv, li jirrikonoxxi li l-istess azzjoni tista' u għandha ssegwi għanijiet komplimentari differenti fl-istess ħin. Il-Mainstreaming jippromwovi sinerġiji fl-użu tal-fondi għal diversi prijoritajiet u se jwassal għal konsistenza, simplifikazzjoni u effiċjenza akbar fl-infiq. Dan se jippermetti li l-prevalenza tal-għanijiet tal-politika fl-oqsma bħal azzjoni dwar il-klima, l-ambjent u l-enerġija tiġi pprijoritizzata mill-ġdid fi ħdan politiki tal-Unjoni. Pereżempju, sabiex jintlaħqu l-objettivi tal-istrateġija Ewropa 2020, l-azzjonijiet tal-mitigazzjoni u tal-adattament tal-klima se jiġu integrati fil-programmi ewlenin kollha tal-UE: il-koeżjoni, il-politiki tal-enerġija u t-trasport, ir-riċerka u l-innovazzjoni, l-agrikoltura (permezz ta' approċċ aktar ekoloġiku tal-pagamenti diretti lill-bdiewa) u l-politika dwar l-iżvilupp rurali. L-intraċċar tan-nefqa relatata mal-klima se tiġi integrata fil-metodoloġija għall-kejl tal-prestazzjoni użata fil-programmi tal-UE. Minbarra dan, il-prijoritajiet tal-politika ambjentali se jiġu integrati f'dawn l-istess politiki, kif ukoll fl-istrumenti tal-UE ta' finanzjament fil-qasam marittimu u dak tas-sajd u fil-programmi tal-għajnuna esterna. Monitoraġġ mill-qrib tat-twettiq tar-riżultati se jiżgura li l-isforz għall-integrazzjoni fid-diversi programmi ta' nfiq huwa effettiv. 3.3. L-iffukar fuq objettivi u indikaturi ċari ta' prijorità Il-valutazzjoni tal-progress u tal-impatt tal-politiki tal-UE huwa qasam li huwa minnu nnifsu kumpless, iżda li huwa essenzjali biex jiżgura ġestjoni finanzjarja tajba tal-fondi tal-UE, trasparenza u responsabbiltà. Filwaqt li l-ippjanar, il-monitoraġġ u l-evalwazzjoni diġà huma parti integrali mill-ġestjoni tal-Baġit tal-UE, il-valutazzjoni tal-impatt tal-interventi tal-UE baqgħet sfida kemm fil-livell tal-UE kif ukoll f'dak nazzjonali. Għalhekk il-Kummissjoni pproponiet għadd ta' miżuri biex tiffaċilita dawn il-kompiti fil-livelli kollha. Ġew definiti objettivi prijoritarji ċari fil-proposti tal-Kummissjoni fuq żewġ livelli: · Objettivi Ġenerali li jiddeskrivu l-kontribut tal-programm għall-objettivi prijoritarji tal-UE kif definit fl-Istrateġija Ewropa 2020; · Objettivi Speċifiċi, li huma limitati fin-numru, jipprovdu kjarezza u ffokar fuq interventi kif ukoll iktar trasparenza f’termini tar-riżultati li għandhom jinkisbu u benefiċċji tanġibbli għaċ-ċittadini Ewropej. L-allokazzjoni ta' riżorsi skarsi titlob għażla responsabbli ta' għadd limitat ta' prijoritajiet ta' politika fejn l-UE tista' tiżgura valur miżjud ġenwin. Il-provvediment ta' objettivi prijoritarji ċari għalhekk jgħin biex jikkonċentra r-riżorsi fuq dawk l-oqsma prijoritarji fejn il-fondi tal-UE jistgħu fil-fatt iwasslu għal benefiċċji konkreti għaċ-ċittadini Ewropej[8], u jkun evitat l-irdoppjar bejn il-programmi tal-UE u l-azzjonijiet li jsiru mill-Istati Membri. Programmi bħal Horizon 2020 jew il-Faċilità Nikkollegaw l-Ewropa huma mfassla sabiex iwasslu benefiċċji ċari fil-livell Ewropew fir-riċerka u l-innovazzjoni kif ukoll fl-infrastrutturi Ewropej ewlenin, li mhumiex indirizzati mill-programmi nazzjonali u li jiffokaw fuq oqsma li huma importanti għall-potenzjal tal-kompetittività u t-tkabbir tal-Ewropa. 3.4. L-użu ta' strumenti ssimplifikati għat-teħid tad-deċiżjonijiet Is-simplifikazzjoni tista' tittejjeb permezz tal-użu ta' strumenti flessibbli li jistgħu jiġu aġġustati faċilment, bħal atti ddelegati u atti implimentattivi, filwaqt li fl-istess ħin tkun żgurata ċ-ċertezza legali għall-partijiet interessati kollha. B'konformità mal-bilanċ istituzzjonali introdott mit-Trattat ta' Lisbona[9], il-Kummissjoni se tkun għalhekk mogħtija s-setgħa li tadotta atti delegati biex tissupplimenta jew temenda elementi mhux essenzjali tal-att leġiżlattiv li jistabbilixxi r-regoli essenzjali tal-programmi ta' nfiq u atti implimentattivi għall-implimentazzjoni tagħhom, pereżempju għall-adozzjoni tal-programmi annwali ta' xogħol/deċiżjonijiet ta’ finanzjament. Dawn l-istrumenti legali jippermettu lill-Kummissjoni tadatta l-implimentazzjoni tal-programmi aktar faċilment għat-tibdil fiċ-ċirkostanzi u li tirrispondi aktar malajr għall-bżonnijiet tal-benefiċjarji, mingħajr ma taffettwa l-elementi essenzjali tal-att leġiżlattiv u bir-rispett dovut lejn is-salvagwardja tad-drittijiet ta’ kontroll tal-Istati Membri u l-iskrutinju tal-Parlament Ewropew. Il-Kummissjoni ssimplifikat ukoll l-istrumenti billi għażlet regolament minflok deċiżjoni. Ir-Regolamenti jipprovdu regoli uniformi madwar l-Unjoni li jiżguraw l-istess livell ta’drittijiet u obbligi għall-benefiċjarji. 4. Mekkaniżmi u proċeduri ssimplifikati tal-implimentazzjoni 4.1. Ir-regoli tal-eliġibbiltà tal-kostijiet li huma ċari u koerenti Is-simplifikazzjoni tar-regoli tal-eliġibbiltà tal-kostijiet tinvolvi li jsiru sforzi koordinati kemm fil-livell tar-Regolament Finanzjarju, permezz ta’ dispożizzjonijiet li huma aktar adattati għall-prattiki tas-soltu tal-benefiċjarji, u fil-livell ta' programmi ta' nfiq, billi tiżgura konsistenza mar-Regolament Finanzjarju u tieħu vantaġġ sħiħ tal-miżuri li fih. Fir-rigward tar-Regolament Finanzjarju, ingħatat prijorità għall-istabbiltà u għall-konformità mal-prinċipji bażiċi applikabbli għal finanzjament tal-Unjoni, inkluża l-ġestjoni finanzjarja tajba, filwaqt li tiġi kkunsidrata aktar il-perspettiva tal-benefiċjarji. Fil-każ fejn benefiċċji finanzjarji jistgħu jingħelbu mill-piżijiet amministrattivi li jridu jinġarru mill-benefiċjarji, il-Kummissjoni tipproponi li tintroduċi miżuri korrettivi. Bħala eżempju, l-imgħax iġġenerat mill-prefinanzjament imħallas lil benefiċjarji fil-kontijiet bankarji tagħhom, bħala regola ma jibqax dovut lill-UE. B'din il-miżura, il-benefiċjarji mhumiex se jkunu obbligati biex jiftħu u jamministraw kontijiet tal-bank separati bl-imgħax għall-fondi tal-UE. Huwa propost ukoll li l-benefiċjarji jitħallew jikkuntattjaw, aktar faċilment permezz ta’ sottogħotjiet, lill-benefiċjarji finali (eż. akkademiċi, refuġjati, NGOs lokali), fejn dan huwa l-għan primarju tal-azzjoni, pereżempju għal azzjonijiet ta' mobbiltà transnazzjonali, skont l-objettivi ddikjarati tal-programmi tal-Unjoni. Barra minn hekk, ir-Regolament Finanzjarju l-ġdid se jipproponi miżuri li jiffaċilitaw il-parteċipazzjoni ta' netwerks, gruppi jew impriżi konġunti oħrajn fil-programmi tal-UE, li f'xi każi jikkostitwixxu l-biċċa l-kbira tal-popolazzjoni fil-mira tagħhom. Dan huwa l-każ pereżempju għal clusters fl-oqsma tat-trasport jew l-innovazzjoni, fejn l-ispejjeż imġarrba minn entitajiet affiljati se jitqiesu bħala eliġibbli għal rifużjoni mingħajr ma jiġu imposti l-obbligi kollha ta’ benefiċjarju fuq il-membri ta' dik il-cluster. Din hi r-raġuni għaliex il-Kummissjoni, fil-preżentazzjoni tal-proposti tagħha, tat attenzjoni partikolari għall-konsistenza u għall-armonizzazzjoni billi tiżgura li regoli speċifiċi jkunu ġew introdotti fil-proposti għal programmi ġodda biss f'każijiet fejn kienu diġà applikabbli (eż. l-eliġibilità ta’ kontribuzzjonijiet in natura taħt programmi tar-riċerka), u debitament ġustifikati permezz tan-natura tal-azzjonijiet jew benefiċjarji li għandhom ikunu appoġġjati. Dispożizzjonijiet li ħolqu obbligi sproporzjonati u piż amministrattiv għall-benefiċjarji, bħal regoli speċifiċi għall-akkwisti għall-implimentazzjoni ta' kuntratti mogħtija taħt il-Programm ta' Tagħlim Tul il-Ħajja, ġew abbandunati. Fejn diġà jeżistu regoli speċifiċi għas-settur, il-Kummissjoni pproponiet regoli tal-eliġibbiltà aktar ċari, sempliċi u koerenti, pereżempju regoli komuni għall-Fondi CSF u regoli dwar il-parteċipazzjoni fil-qasam tar-riċerka u l-innovazzjoni. Ingħatat attenzjoni partikolari għall-possibbiltà li jitkomplew is-sistemi attwali, biex tittejjeb iċ-ċertezza legali iżda wkoll biex tittejjeb l-armonizzazzjoni ma’ skemi eżistenti tal-UE u dawk nazzjonali. 4.2. Forom issimplifikati tal-għotjiet Il-Kummissjoni tipproponi li tibni fuq l-esperjenza miksuba fis-snin riċenti fir-rigward tal-forom issimplifikati tal-għotjiet (somom f'salt, skali standard ta' kostijiet tal-unità, finanzjament b' rata fissa) u li tiżviluppa aktar dawn l-iskemi ta' finanzjament. Dawn l-iskemi attwalment għandhom potenzjal konsiderevoli biex inaqqsu l-piż amministrattiv tal-partijiet interessati kollha billi jnaqqsu r-rekwiżiti tar-rappurtar finanzjarju fil-każ ta’ rati fissi, jew saħansitra li jistotwixxuh b’rappurtar ta' outputs u riżultati fil-każ ta' skali standard ta’ kostijiet tal-unità u somom f’salt. Dan għandu jippermetti lill-benefiċjarji biex jiffokaw fuq l-implimentazzjoni xierqa tal-azzjoni. Sabiex jitwessa' l-użu ta' dawn il-forom issimplifikati ta' finanzjament: – Regoli li għandhom effetti qawwija ta' diżinċentiv, bħal-limitu massimu ta' EUR 25 000 għall-valur tal-unità ta’ sommom f'salt u r-rekwiżit biex l-ammonti jkunu stabbiliti u aġġornati kull sentejn b'deċiżjoni tal-Kummissjoni, ġew imneħħija mir-Regolament Finanzjarju. Issa huwa propost li jkunu biss ir-rikors għal dawn forom issimplifikati ta' finanzjament u l-istabbiliment tal-metodu ta' kalkolu, jiġifieri mhux l-ammonti attwali, li għandhom jiġu deċiżi fil-livell tal-Kummissjoni. Ma hi meħtieġa l-ebda deċiżjoni minn qabel tal-Kummissjoni għal għotjiet ta' valur baxx, u ta' riskju baxx, għax dan jista' jiġi deċiż mill-Uffiċjal Awtorizzanti b'Delega. – Il-Kummissjoni qed tissuġġerixxi wkoll l-introduzzjoni ta' approċċ alternattiv imfassal bil-qies għal kull benefiċjarju għalih biex jiġi ddeterminat il-kost issimplifikat fuq il-bażi tad-dejta storika tal-benefiċjarju individwali minflok li wieħed jistrieħ fuq dejta statistika għal kull tip ta' azzjoni jew kategorija wiesgħa tal-benefiċjarji. Din is-sistema, li tista' tinvolvi aktar ipproċessar min-naħa tal-Kummissjoni, għandha tissimplifika l-affarijiet b'mod konsiderevoli għall-benefiċjarji u għandha tkun adattata aħjar għall-bżonnijiet ta' proġett speċifiku. Dan il-metodu diġà ġie ttestjat għal korpi ta' standardizzazzjoni, li għalihom il-proċess ta' simplifikazzjoni huwa meħud pass 'il quddiem billi jiġi adottat il-prinċipju ġenerali tal-għotjiet ta' ħlas fil-forma ta’ somom f'salt malli jiġu sodisfatti l-objettivi speċifiċi tal-prestazzjoni[10]. – Il-premjijiet għandhom jiġu ttrattati taħt titolu apposta separat tar-Regolament Finanzjarju l-ġdid, b’rikonoxximent tal-forma aħħarija tagħhom ta’ ġestjoni ssimplifikata u bbażata fuq l-output tal-finanzjament tal-Unjoni li tiffoka esklużivament fuq ir-riżultati aktar milli fuq il-kontrolli tal-inputs. – Ir-Regolament Finanzjarju rivedut se jippermetti wkoll lill-benefiċjarji li jiddikjaraw il-kostijiet skont il-prattiċi normali tagħhom tal-kontabilità tal-kostijiet, suġġetti għal kondizzjonijiet minimi li huma mfassla biex jakkomodaw il-biċċa l-kbira minnhom[11], f'konformità mal-aċċettazzjoni tal-kostijiet medji tal-persunal diġà previsti taħt programmi qafas ta’ riċerka preċedenti. Il-Kummissjoni hija impenjata li toffri proċeduri eħfef biex tiżgura illi l-entitajiet b’valur miżjud għoli għall-politiki tal-Unjoni ma jkunux imgerrxa milli japplikaw għal finanzjament mill-Unjoni anki fejn dawn għandhom riżorsi amministrattivi jew kapaċità finanzjarja limitata. Dan jeħtieġ it-tnaqqis tal-burokrazija żejda mhux biss matul l-implimentazzjoni tal-għotjiet, iżda wkoll fl-istadju tas-sejħiet għall-proposti. Il-Kummissjoni għalhekk se tnaqqas sal-minimu possibbli n-numru ta’ dokumenti ta’ appoġġ meħtieġ biex jintwera li l-applikant mhuwiex f’sitwazzjoni ta’ esklużjoni jew, għal għotjiet ta’ valur baxx, li jissodisfa l-kriterji tal-Kummissjoni f’termini ta’ status legali, u kapaċità operazzjonali u finanzjarja. Barra minn hekk, garanziji ta' prefinanzjament, li jiswew ħafna biex wieħed jiksibhom u jamministrahom, ikunu meħtieġa biss f 'każi sostanzjati ta' riskju. Dan inaqqas il-piż amministrattiv tal-applikanti f'xi każi b'mod konsiderevoli, bħal fil-każ previst fil-fond tal-garanzija estiża, (f'Horizon 2020) li l-garanziji ta' prefinanzjament jirrendihom bla bżonn f'dak il-programm. Bl-istess mod, ir-rekwiżit għal tnaqqis gradwali fin-numru ta' għotjiet operattivi u r-regoli tan-nonprofitt ikunu riveduti sabiex jagħmlu l-finanzjament tal-Unjoni aktar attraenti, filwaqt li xorta tkun żgurata l-ġestjoni finanzjarja tajba. Dawn il-miżuri ġenerali ta' simplifikazzjoni se jkun riflessi fil-proposta tal-programmi tal-infiq, li sempliċement se jagħmlu referenza għar-regoli ġenerali tar-Regolament Finanzjarju. Regoli simili ġew speċifikament inkorporati fir-regoli komuni tal-Fondi tas-CSF, filwaqt li d-dispożizzjonijiet ġenerali applikabbli għall-politika ta’ koeżjoni jipprovdu għal Pjan ta’ Azzjoni Konġunt, li jikkostitwixxi estensjoni tas-sistema attwali ta' għodda ta' kostijiet issimplifikati u orjentata lejn ir-riżultati. Madankollu, sabiex ikunu effettivi fuq il-post u għall-iskopijiet ta’ amministrazzjonijiet, imsieħba implimentattivi u benefiċjarji, se jkun hemm bżonn li tittieħed aktar azzjoni għal xi miżuri ta' simplifikazzjoni, jew mill-Kummissjoni jew mill-Istati Membri. Pereżempju, dan huwa l-każ fejn l-użu ta' metodi tal-kostijiet issimplifikat mhuwiex mandatorju imma volontarju. 4.3. Is-simplifikazzjoni tal-proċeduri tal-akkwist Il-proposta tal-Kummissjoni għar-Regolament Finanzjarju tnaqqas il-piż amministrattiv għall-parteċipanti f’offerta f’żewġ aspetti ewlenin. L-ewwelnett, l-obbligu li tiġi ppreżentata evidenza dokumentarja (eż. karta tal-bilanċ) jista' jitneħħa jekk l-evidenza tkun diġà ġiet ippreżentata għal proċedura oħra ta’ akkwist. It-tieninett, il-garanziji fuq il-prefinanzjament ma jibqgħux aktar meħtieġa 'il fuq minn ċertu limitu, iżda se jkollha ssirilhom valutazzjoni tar-riskju. Din il-bidla tindirizza b’mod partikolari d-diffikultajiet tal-SMEs biex jiksbu garanziji bankarji, peress li l-banek spiss jitolbu lill-SMEs biex jiddepożitaw ammont ekwivalenti ta' flus f'kont ibblukkat, li jbattal il-prefinanzjament mill-iskop tiegħu li jipprovdi l-kuntrattur b'likwidità b'żieda mal-assi kurrenti tiegħu sabiex tkunlu aktar faċli sabiex j/tibda j/timplimenta l-kuntratt. Il-Kummissjoni tistma li b’din il-miżura, se jkun hemm bżonn inqas garanziji mingħand il-benefiċjarji, filwaqt li r-riskji ser ikunu suffiċjentement kontenuti biex tiġi żgurata ġestjoni finanzjarja tajba. 4.4. Pass lejn l-e-governance Ir-Regolament Finanzjarju diġà jippermetti espliċitament li l-proposti tal-għotja jiġu ppreżentati elettronikament. Xi atti bażiċi jmorru pass ulterjuri lejn skambju sistematiku tad-dejta elettronika. Il-proposti għall-politika ta' koeżjoni, notevolment jipprevedu t-twaqqif obbligatorju ta’ sistemi ta' ġestjoni tad-dejta elettroniċi u skambju ta’ dejta elettronika bejn l-amministrazzjoni u l-benefiċjarji[12], li se jtaffu l-piż amministrattiv fuq il-benefiċjarji minħabba li jippermettulhom jippreżentaw id-dokumenti neċessarji darba biss. Il-proposta tal-Kummissjoni għal Horizon 2020 tinkludi wkoll il-possibilità ta' skambju ta' dokumenti, inklużi rapporti, u anke l-iffirmar tal-ftehimiet tal-għotja permezz ta’ sistema elettronika sikura u unika pprovduta mill-Kummissjoni. Safejn għandu x'jaqsam l-akkwist pubbliku, il-proposta għad-direttiva l-ġdida dwar il-modernizzazzjoni tipprovdi biex jittaffew ir-rekwiżiti legali kurrenti fuq sottomissjoni elettronika tal-offerti (il-firma elettronika). Din il-possibbiltà tista' tissimplifika bil-kbir l-iżvilupp ta' sistema għall-preżentazzjoni ta' offerta elettronika għall-awtoritajiet kontraenti fl-Istati Membri, lil hinn mill-e-notices u l-pubblikazzjoni online tad-dokumenti tal-offerta li jeżistu bħalissa. 4.5. Kontroll aktar proporzjonat u kosteffettiv Ġestjoni finanzjarja tajba titlob li l-istrateġija tal-kontroll mibnija bl-użu tal-elementi simplifikati deskritti hawn fuq twassal għal kontrolli li huma aktar effettivi, ekonomiċi u effiċjenti. Il-kombinazzjoni tal-għodod provduti permezz tal-leġiżlazzjoni l-ġdida, flimkien ma’ strateġija ta' kontroll li timmira għal kontroll fl-oqsma fejn qed tindirizza l-akbar riskju, għandha tipprovdi assikurazzjoni lill-Ewropej li jħallsu t-taxxa, filwaqt li tippermetti lill-benefiċjarji li jikkonċentraw fuq l-objettivi tal-politiki. B'mod partikolari, il-possibbiltajiet aktar wiesgħa li saru disponibbli permezz tar-Regolament Finanzjarju rivedut poġġew lill-Kummissjoni f'pożizzjoni li tressaq proposti li huma adattati aktar minn qabel għall-benefiċjarji u għall-partijiet interessati l-oħra, fejn jiżguraw li l-fondi jintefqu b'mod li hu ċar, faċli biex jinftiehem, u sempliċi biex jiġi applikat. Konsegwenza waħda ta' dan l-approċċ hi li huwa probabbli li l-kontroll ikun aktar proporzjonat u effettiv. Pereżempju: – Fil-Politika Agrikola Komuni, l-Iskema proposta għall-Bdiewa Żgħar se sserraħ proporzjon kbir ta' benefiċjarji (sa 30%) mill-piż amministrattiv ta' rekwiżiti dettaljati, mingħajr ma jiżdied ir-riskju finanzjarju għall-Unjoni. Il-proposta tar-riforma tipprevedi wkoll li n-numru ta' kontrolli fuq il-post jista' jitnaqqas bil-kundizzjoni li s-sistema ta' kontroll tal-Istat Membru kkonċernat qed taħdem sew u li r-rata tal-iżbalji fil-livell tal-benefiċjarju qiegħda baxxa biżżejjed. Fil-politika ta' koeżjoni, operazzjonijiet taħt il-EUR 100 000 jistgħu jiġu awditjati darba biss qabel l-għeluq minn sena għall-oħra. Operazzjonijiet oħra jistgħu jiġu awditjati biss darba fis-sena minbarra f’każijiet ta' riskju speċifiku ta’ irregolarità u frodi. Entitajiet ta' awditjar se jkunu kapaċi jnaqqsu x-xogħol tagħhom ta’ awditjar fejn is-sistemi jkunu sodi, u mbagħad il-Kummissjoni tista' tiddeċiedi li tillimita l-awditjar tagħha jekk tkun tista' torbot fuq l-opinjoni tal-korp tal-awditjar. – Kienu previsti disposizzjonijiet speċifiċi biex inaqqsu l-piż assoċjat ma' awditjar u kontroll għall-iżgħar benefiċjarji u operazzjonijiet taħt il-politika ta' koeżjoni, inklużi r-restrizzjonijiet fuq eżerċizzji ta' awditjar ripetittivi u approċċ imsejjes fuq ir-riskji għal kontrolli li jqisu l-volum tal-finanzjament tal-UE involut. – Horizon 2020, filwaqt li tinkorpora wkoll l-approċċi t'hawn fuq, tibbenefika b’mod partikolari mill-possibbiltà għall-benefiċjarji li jużaw il-prattiċi normali tagħhom tal-kontabilità, suġġetti għal kondizzjonijiet minimi li huma maħsuba biex jakkomodaw il-biċċa l-kbira minnhom u b’hekk, b’mod sinifikanti, il-proporzjon tal-piż amministrattiv tat-tħejjija tat-talbiet għall-ispejjeż. Biex tiżgura li s-simplifikazzjoni ma tiftaħx il-bieb għal riskju akbar ta' żbalji, il-Kummissjoni żammet f'moħħha l-ħtieġa li tipproponi miżuri bbilanċjati bejn il-kostijiet u l-benefiċċji tal-kontroll u l-livell mistenni ta’ nonkonformità mar-rekwiżiti regolatorji, kif issuġġerit mill-Qorti tal-Awdituri fl-Opinjoni tagħha 1/2010. B'mod partikolari, il-Kummissjoni rnexxielha tindirizza l-isfidi li ġejjin identifikati mill-Qorti, jiġifieri: it-titjib fit-tfassil ta' skemi ta' finanzjament biex isaħħu l-mekkaniżmi tal-ġestjoni u l-kontroll, is-simplifikazzjoni ta' skemi ta' għotja filwaqt li xorta jinkisbu l-objettivi tal-politika u standards ta' referenza xierqa għall-valutazzjoni tal-ġestjoni tar-riskju, li jqisu l-kostijiet u l-benefiċċji tal-kontrolli. Dawn l-elementi huma maħsuba biex jippermettu lill-Parlament Ewropew u l-Kunsill biex jikkunsidraw il-konsegwenzi probabbli tal-għażliet regolatorji tagħhom fuq dawn il-parametri u, sussegwentement, biex jippermettu lill-Kummissjoni biex tallinja aħjar is-sistemi ta' kontroll tagħha mar-riskji identifikati. Hu mistenni li s-simplifikazzjoni tnaqqas il-probabilità ta' żbalji li qegħdin isiru minħabba konfużjoni jew ftehim ħażin dwar ir-rekwiżiti tal-eliġibbiltà jew politiki tal-kontabilità, kif kien spiss il-każ fil-passat. 5. Il-konklużjonijiet u l-passi li jmiss Is-simplifikazzjoni u l-immirar tal-użu tal-fondi tal-UE jikkostitwixxu approċċ meħtieġ u effettiv biex imexxi 'l quddiem l-istrateġija Ewropa 2020 u biex il-baġit tal-UE jintuża bħala mezz biex jitwettqu politiki li jtejbu t-tkabbir u l-impjiegi. Fit-tfassil tal-proposti għall-programmi l-ġodda għall-perijodu 2014-2020, il-Kummissjoni indirizzat il-ħtieġa għal prijoritizzazzjoni, il-valur miżjud, it-tnaqqis tal-piż amministrattiv u kwalità għolja fl-infiq. Dawk il-problemi ħadithom bis-serjetà, peress li huma tal-ogħla prijorità fl-imħuħ taċ-ċittadini u n-negozji f'kuntest ta' pressjoni dejjem tikber fuq l-infiq pubbliku. Dan l-approċċ għandu jiżblokka l-potenzjal sħiħ tal-opportunitajiet offruti mill-iffinanzjar tal-UE, u jsaħħaħ l-effiċjenza tal-programmi ta' nfiq. Informazzjoni dettaljata fuq il-miżuri proposti hija pprovduta fil-mudelli ta' politika mehmuża. Fix-xhur li ġejjin, iż-żewġ fergħat tal-Awtorità Leġiżlattiva – il-Parlament Ewropew u l-Kunsill se jidħlu f'negozjati interistituzzjonali dwar il-proposti tal-Kummissjoni, u jwittu t-triq għall-adozzjoni tal-atti leġiżlattivi. Matul il-proċess leġiżlattiv, l-objettiv tas-simplifikazzjoni għandu jibqa’ prinċipju ċentrali, u bilanċ ġust bejn l-objettivi tal-politika, il-mezzi tat-twettiq u l-kost tal-amministrazzjoni u l-kontroll għandu jkun assikurat mingħajr ma jiżdied ir-riskju tal-iżbalji. Għandhom jiġu ssodisfati żewġ kundizzjonjijiet kumulattivi sabiex wieħed jilħaq xi simplifikazzjoni sinifikanti fl-użu tal-finanzjament tal-UE: – Jeħtieġ sforzi kkombinati mill-Istituzzjonijiet kollha tal-UE biex wieħed jaħdem lejn ftehim ambizzjuż u f'waqtu tar-regoli orizzontali tar-Regolament Finanzjarju u r-regoli speċifiċi għas-settur. Dawn l-isforzi għandhom jinkludu l-koordinazzjoni meħtieġa fi ħdan l-Istituzzjonijiet tal-UE, minħabba l-importanza u n-numru ta' proposti leġiżlattivi. – Barra minn hekk, l-isforzi ta' simplifikazzjoni fil-livell tal-Unjoni se jipproduċu biss l-effett sħiħ tagħhom jekk ikunu akkumpanjati kif imiss minn sforzi paralleli fuq livell nazzjonali u sottonazzjonali, b'mod partikolari fl-oqsma ta' politika taħt ġestjoni kondiviża. L-esperjenza turi li regoli implimentattivi nazzjonali spiss iħallu spazju konsiderevoli għas-simplifikazzjoni. Il-Kummissjoni diġà pproponiet li l-Istati Membri fil-Kuntratti ta' Partenarjati tagħhom taħt il-politiki tal-koeżjoni, tal-iżvilupp rurali u marittimi u tas-sajd, jipprovdu sommarju tal-azzjonijiet ippjanati fil-livell nazzjonali biex ikun hemm tnaqqis tal-piż amministrattiv għall-benefiċjarji. Din il-miżura għandha tkun appoġġjata u estiża għal oqsma oħra ta' politika skont il-bżonn. Is-simplifikazzjoni hija għalhekk sfida komuni u responsabilità kondiviża għall-Istituzzjonijiet tal-UE u l-Istati Membri. Il-Kummissjoni hi miftuħa li tapprova miżuri oħra li mhumiex inklużi fil-proposti tagħha sakemm dawn jissalvagwardjaw il-ġestjoni finanzjarja tajba. Il-Kummissjoni għalhekk bi ħsiebha li: – Tiddefendi bil-qawwa l-proposti għas-simplifikazzjoni kif identifikati f'din il-Komunikazzjoni matul il-proċess leġiżlattiv kollu. – Tissorvelja regolarment il-progress li jkun sar fl-Aġenda kurrenti tas-Simplifikazzjoni permezz ta' Skorbord apposta, li jsegwi l-miżuri ta' simplifikazzjoni proposti mill-Kummissjoni kif ukoll dawk proposti mill-Awtorità Leġiżlattiva. L-iskorbord jidentifika miżuri li ma jkunux ġew aċċettati mill-Awtorità Leġiżlattiva u jivvaluta l-piż amministrattiv addizzjonali għall-benefiċjarji ġġenerat minn miżuri ġodda li jistgħu jiġu introdotti fl-atti legali. Dan l-iskorbord se jsir disponibbli regolarment lill-Parlament Ewropew u l-Kunsill. L-aħħar edizzjoni tal-Iskorbord dwar l-atti legali kif ikunu adottati finalment mill-koleġiżlaturi se ssir disponibbli għall-istituzzjonijiet tal-UE, il-Parlamenti nazzjonali u l-pubbiku. – Jittieħdu passi biex jiġi evalwat flimkien mal-Istati Membri, l-impatt tal-miżuri fuq il-post wara l-adozzjoni tal-leġiżlazzjoni. Il-Kummissjoni ssejjaħ lill-Parlament Ewropew u l-Kunsill biex iwettqu simplifikazzjoni robusta fil-kuntest tal-QFM u torbot fuq l-appoġġ taż-żewġ Istituzzjonijet kif ukoll dik tal-Istati Membri biex jirnexxilha fl-isforzi tagħha. Annessi 1. Lista ta' proposti 2. Elementi ta' simplifikazzjoni fir-Regolament Finanzjarju 3. Lista ta' miżuri ta' simplifikazzjoni identifikati skont il-qasam ta' politika [1] COM (2011) 500final [2] COM(2010) 2020 [3] Ara, pereżempju, id-dettalji dwar il-proċess ta' konsultazzjoni dwar ir-reviżjoni tal-baġit tal-UE, http://ec.europa.eu/budget/reform/issues/read.en.html [4] Ara, pereżempju, il-Konklużjonijiet tal-Kunsill Ewropew tal-4.02.2011, Riżoluzzjoni tal-Parlament Ewropew tat-8.06.2011 "Ninvestu fil-futur: Qafas Finanzjarju Multiannwali (QFM) ġdid għal Ewropa kompetittiva, sostenibbli u inklużiva", il-Qorti Ewropea tal-Awdituri Opinjoni Nru 1/2010, "Intejbu l-ġestjoni finanzjarju tal-baġit tal-Unjoni Ewropea: Riskji u sfidi", ittra komuni tat-23 Ministru tal-Affarijiet Ewropej tat-13.04.2011 indirizzata lill-Kummissarju J.Lewandowski [5] COM(2010)543 [6] Pereżempju fis-7a Programm Qafas tar-riċerka, fejn kienu introdotti miżuri ta' simplifikazzjoni apposta fl-2011 u ż-żmien għall-għotja naqas bi kważi 30 jum. [7] COM(2010) 815 final [8] Sabiex jiġi żgurat li dawn il-politiki prijoritarji identifikati jkunu kkomunikati b'mod effettiv u li l-benefiċċji li jirriżultaw mill-azzjoni tal-UE jkunu magħrufa fost iċ-ċittadini, il-Kummissjoni se timplimenta approċċ ta' komunikazzjoni korporattiva, fejn tisfrutta s-sinerġiji bejn l-attivitajiet varji ta' komunikazzjoni tal-Kummissjoni. (COM(2011)500final, parti II, p.8) [9] Ir-Regolament (UE) Nru 182/2011 tal-Parlament Ewropew u tal-Kunsill tas-16/2/2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU.55/13 tat-28.02.2011) [10] Ara Artikolu 13(4) tal-Proposta għal Regolament tal-Parlament Ewropew u tal-Kunsill dwar l-Istandardizzazzjoni Ewropea u li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/105/KE u 2009/23/KE tal-Parlament Ewropew u tal-Kunsill, (COM(2011) 315 final) [11] Benefiċjarji rikorrenti lesti biex jiksbu assigurazzjoni li l-prattiċi tal-kontabilità tagħhom jikkonformaw mal-kundizzjonijiet stipulati mill-Kummissjoni u li l-ammonti hekk iddikjarati mhux se jiġu kkontestati ex post jistgħu jitolbu, fuq bażi volontarja, l-approvazzjoni tal-metodu li fi ħsiebhom isegwu. [12] Ara l-Artikolu 112(3) tal-Proposta għal Regolament tal-Parlament Ewropew u tal-Kunsill li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Ewropew għall-Affarijiet Marittimi u tas-Sajd koperti mill-Qafas Strateġiku Komuni u li jistabbilixxi dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni u li jirrevoka r-Regolament (KE) Nru 1083/2006, COM (2011)615 final)